1Te'uri, 'is xe walij conojel, y xqui c'am bi i Jesus chuwach i ma Piláto. 2Chila xqui jek u cojic u mac; xqui bij: —Ka rikom i achi-ri, ca tijin chi qui tunic i kach aj tinimit. U bim chi n-'us taj caka toj alcawal che i 'atol tzij. Xak cu bij chi are ire i Crísto chi que'elok 'atol tzij c'un-nak ku' —xe cha. (Queje qui tzij ile, i je aj cojol u mac i Jesus chuwach i ma Piláto.) 3Ire xu tz'onoj che i Jesus: —¿Yet at 'Atol Tzij que i aj Israel winak? —xu bij che. I Jesus xu bij: —Are ile, pacha i xa bij yet —co'ono. 4Te'uri ma Piláto xu bij chique i caj'atzil i sacerdóte xak chique i winak: —N-tu mac i achi-ri quin rik yin —xu bij chique. 5Ique xa quiqui cowij u cojic u mac. Xqui bij: —Rumal u c'utunic ire-le, i winak to' que ch'okowic ronojel i jyub Judéa. Xu jek u 'onquil chila pa Galiléa, y wo'or c'un-nak chi —xe cha. 6I ma Piláto, are xu ta chi xqui cuxtaj i Galiléa, xu tz'onoj chique we i Jesus aj Galiléa winak. 7Are xqui bij chi katzij, aj Galiléa, xu tak bi 'uri ru' i ma Heródes, chi 'atol tzij puwi i jyub Galiléa. N-c'ax tu 'onquil ile, man i ma Heródes che tak i 'ij-le 'o pa Jerusalen. 8Ire, are xupon i Jesus chuwach, lic ca quicotic; ya ujer tan u rayim rilic u wach, man u tom rason wach ca tijin chu 'onquil. Craj ire cril jun milágro cu 'an i Jesus chuwach. 9Mas i tzij xu tz'onoj che, xui-ri i Jesus n-xu la' tu wach che, mi ta jun tzij xu bij. 10Te'uri i caj'atzil i sacerdóte, xak i je tijonel re ujer 'atbal tzij lic xqui jek tan chic u cojic u mac. 11I ma Heródes, junam cu' u soldádo, to' quiqui tze'ej i Jesus, to' xquetz'bej u 'ij. Xqui coj li jun u 'u' lic chom, pacha re jun 'atol tzij, yo'yabal-re; te'uri i ma Heródes xu tzalijsaj chubi ru' i ma Piláto. 12Te'uri i ma Piláto ru' i ma Heródes xqui jek u 'ijlaxic quib chiquiwach; man o'onom-lok n-cacaj ta te quib. 13I ma Piláto xe u mol qui chi' i caj'atzil i sacerdóte, xak i u wi qui jolom i tinimit, xak i to' winak. 14Xu bij chique: —Yix xi c'am li achi-ri chinwach y xi bij chwe chi xa que u tun i winak, xi bij. Lic chiwach yix, xin taq'ui na pa rakan, y n-in rikom tu mac pacha u mac i cojom yix. 15Xak i ma Heródes, n-xu rik tu mac; xa u takom tan chic li wu' yin. I achi-ri, n-tu mac u 'anom we ca camsaxic. 16Rumal-i, xui quin tak u ya'ic u lo'xic, y cwo'taj bic —xu bij i ma Piláto chique. 17Pa tak nima'ij páscua, i ma Piláto 'o chukul cro'taj bi jun aj prexil chique i winak. 18Conojel i winak xe siq'uin chu bixquil: —¡N-cakaj ti achi-le! ¡Cha camsaj! —xe cha—. ¡Chawo'taj i ma Barabas chake! —xe cha. 19I ma Barabas-le, tz'apilic man xu jek jun ch'o'oj chirij i 'atbal tzij pa tinimit, xak u 'anom i camic. 20I ma Piláto, craj ire cro'taj i Jesus, rumal-i xe u 'ijla chic i winak. 21Xui-ri, ique xa xe siq'uin che: —¡Cha camsaj chuwach cruz! ¡Cha camsaj chuwach cruz! —xe cha. 22I ma Piláto xu tz'onoj uroxmul chique: —¿Wach rumal? N-ta jun u mac xin riko we ca camsax na. Quin tak 'uri u ya'ic u lo'xic, te'uri cwo'taj bic —co'on i ma Piláto chique. 23Ique xa xe siq'uin mas chu bixquil chi 'o u chac ca camsax chuwach cruz. Rumal i qui siq'uinic ique, junam cu' i caj'atzil i sacerdóte, xqui lo'oj pacha i quiqui tz'onoj. 24Rumal-i, i ma Piláto xu 'an 'atbal tzij che i Jesus pacha i xqui tz'onoj chirij. 25Xro'taj i ma Barabas pacha xcaj ique, ire-le chi tz'apil te rumal i ch'o'oj u yacom, xak rumal i camic u 'anom. Te'uri xu jach i Jesus piqui'ab, quiqui 'anbej che pacha cacaj ique. 26Xqui c'am bi i Jesus pa i quiqui camsaj wi. Are que tijin chi be, xqui c'ulaj jun achi aj pa tinimit Ciréne, ma Simon u bi; ire te xc'un pa tak jyub. Xqui tac'ba y xqui ya bi cruz rij u kul; te'uri xqui 'an pen che chi ca terej bi chirij i Jesus. 27Je q'ui i winak je teren chirij; chiquixol i winak-le, je q'ui ixokib que o' che i Jesus, que siq'uinic rumal i qui bis. 28I Jesus xu pisquilij rib y xu bij chique: —Yix, ix ixokib ix aj Jerusalen, mix o' chwe yin. Are, chix o' rumal i c'ax chi ca pe na piwi yix, xak piquiwi iwac'al. 29Ca c'un ni 'ij chi qui bij na: "'Utz que ique chi n-xq'uiji ta cac'al; 'utz que ique chi n-xe alan taj; 'utz que ique chi n-qui tz'umansam ta cac'al," qui bij na, rumal i c'ax chi ca pe na piwi. 30Co'on panok, i winak quiqui bij na che i nimak tak jyub, "¡Chix tzak li chikij!" Xak quiqui bij na che i ral tak jyub, "¡Choj i ch'uku!" que cha na (man lic quiqui xij quib chuwach i c'ax ca petic). 31C'ax iri chi que tijin chu 'anic chwe yin wo'or; xui-ri, mas c'ax ca 'an na chique i aj Israel co'on panok —xu bij i Jesus chique i ixokib. 32Xak je 'o queb chic achiab xe qui c'am bic quiqui camsaj junam ru' i Jesus; ique, che queb, 'o qui mac chuwach i 'atbal tzij. 33Are xe upon che jun ral jyub chi "U jolom anma" u bi, i soldádo xqui rip i Jesus chuwach cruz. Xak xe qui rip i queb chi 'o qui mac, jun pu wikabim i Jesus, i jun chic pu moxim. 34Are xqui rip i Jesus chuwach cruz, ire xu bij che i Dios: —Ta, cha cuyu qui mac; n-queta'am taj wach que tijin chu 'onquil —xu bij. I soldádo xqui 'an saquinic chirij u 'u' i Jesus, 'ilbal-re pachin ca ch'acaw bi chique. 35I winak je tac'al bic, to' que takenic; xak i qui wi qui jolom to' que tzen che i Jesus. Xqui bij: —Ire-le 'o i xe u to na, wo'or 'uri chu to rib ire, we kas katzij are i Crísto, chi chatal rumal i Dios —xe cha. 36Xak i soldádo xqui yo'ya u 'ij. Xe tejeb pan ru' y xqui sujuj víno ch'am che. 37Xqui bij che: —We at qui 'Atol Tzij i aj Israel winak, cha to awib yet —xe cha. 38'O juban tzij tz'ibtal puwi 'an i cruz, tz'ibtal piqui ch'awbal i aj Griégo, xak piqui ch'awbal i aj Latin, xak piqui ch'awbal i aj Hebréo winak. I tz'ib, queje iri cu bij: "Are iri, are i 'Atol Tzij que i aj Israel winak," co'ono. 39Te'uri, 'o jun chique i queb chi je riptal ru', xu yo'ya pan i Jesus: —Yet, we katzij at Tolke, cha to awib y choj a to yoj —xu bij che. 40Are 'uri, i rachi'il xu la' u wach che; xu bij: —¿Yet, n-ca xij ta ba awib che i Dios? Xak junam i camic caka 'an yoj ru' i jun-le. 41Xui-ri, yoj, ca majaw chake caka tij i c'ax-i, xa coj tijin chu tojic i ka mac pacha usuc', péro i achi-le n-tu mac u 'anom —xu bij che i rachi'il. 42Te'uri xu bij che i Jesus: —Ma Jesus, min a sach pa c'ux are cat oc che a 'atbal tzij —xu bij. 43I Jesus xu bij che: —Sak laj tzij i quin bij chawe: wo'or cat oc na wu' pa glória —co'ono. 44Are xtic'oj i 'ij, xo'on 'ekum ronojel u wach i jyub ta'aj; queje xo'on ile c'a a las tres re u kajbal 'ij. 45Lic xtz'aptaj u wach i 'ij. Xak i nim laj cortin pim chi 'o pa rachoch i Dios xrakch'ix pa nic'aj. 46Te'uri, i Jesus co xch'awic: —Ta —xu bij—, ¡Wo'or cwokxanij i wanima pa'ab! Are xu bij ile, xel u c'ux. 47I caj'atzil i soldádo, are xrilo wach i xa 'anic, lic xu coj u 'ij i Dios. Xak xu bij: —Katzij i achi-le lic n-tu mac u 'anom —co'ono. 48Ni'pa i winak chi xe moltaj chi rilic u camsaxic i Jesus, are xquilo wach i xa 'anic, lic xe oc chi bis; rumal-i, que tijin chu ch'ayic u wach qui c'ux, xe 'e chi cachoch. 49Conojel i queta'am u wach i Jesus xa xe taq'ui c'a naj. Xak queje xqui 'an i ixokib chi je teren li chirij c'a pa Galiléa; c'a naj xe taq'ui'ic xe taken lok. 50'O jun achi, ma Jose u bi, lic 'utz laj achi, suc'ul u c'ux chuwach i Dios. Ire aj Arimatéa, jun tinimit u cwenta i jyub Judéa. Are ire jun chique i aj nuc'anel t'isanel que i aj Israel winak, xui-ri, 51ire nu yom tu wach cu' i je rachi'il; n-xraj taj wach xqui 'an ique che i Jesus. Ire xu rayij chi ca jekan i 'atbal tzij re i Dios. 52Ire-le xa 'e ru' i ma Piláto y xu tz'onoj u ch'acul i Jesus. 53Te'uri xa 'e chu kajsaxic che i cruz, y xu pasij pa sawan. Te'uri xu ya chupam jun pantion c'ac' worom pa abaj chi n-ta winak muktal chupam. 54I 'ij-le are i 'ij re u yijbaxic i uxlambal 'ij, man ya ca jekan i uxlambal 'ij que i aj Israel. 55I ixokib chi je c'un-nak ru' i Jesus c'a Galiléa, xe terej bi chi rilic pa i ca muki wi, xak wach u cotz'baxic u ch'acul ca 'anic. 56Te'uri xe tzalij che i cachoch y xqui yijba i cunbal muy, xak i acéite que i camnak. Are xjekan i uxlambal 'ij, xe uxlanic, pacha cu bij i ujer 'atbal tzij.
SAN LUCAS 23